จังหวัดลพบุรีประกอบพิธีพลีที่และตอกไม้มงคล 9 ชนิด ปฐมฤกษ์จัดสร้างซุ้มถวายดอกไม้จันทน์ ในพระราชพิธีถวายพระเพลิงพระบรมศพ สมเด็จพระบรมราชชนนีพันปีหลวง

วันที่ 9 ตุลาคม 2569 เวลา 09.09 น.  ณ โรงเรียนวินิตศึกษา ในพระราชูปถัมภ์ แห่งที่ ๒ ตำบลโพธิ์เก้าต้น อำเภอเมืองลพบุรี จังหวัดลพบุรี   พระธรรมวชิรสุนทร เจ้าคณะจังหวัดลพบุรี เป็นประธานฝ่ายสงฆ์  พร้อมด้วย พระภาวนาวชิรมงคล วิ. รองเจ้าคณะจังหวัดลพบุรี  นายวีรพงศ์ ฤทธิ์รอด  ผู้ว่าราชการจังหวัดลพบุรี เป็นประธานฝ่ายฆราวาสในการประกอบพิธี พลีที่และตอกไม้มงคล 9 ชนิด เพื่อเป็นปฐมฤกษ์ในการจัดสร้างซุ้มถวายดอกไม้จันทน์สำหรับภาคประชาชน ในพระราชพิธีถวายพระเพลิงพระบรมศพ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เพื่อให้การดำเนินการก่อสร้างเป็นไปด้วยความเรียบร้อย ราบรื่น และสมพระเกียรติสูงสุด โดยมี นางสาวชนัญชิตา ณ ระนอง ผู้พิพากษาหัวหน้าศาลจังหวัดลพบุรี  คณะรองผู้ว่าราชการจังหวัดลพบุรี อัยการจังหวัดลพบุรี หัวหน้าส่วนราชการ ข้าราชการ เจ้าหน้าที่ และหน่วยงานที่เกี่ยวข้องเข้าร่วมพิธี 

พิธีการเริ่มต้นขึ้นเมื่อประธานในพิธีจุดธูปเทียนบูชา เพื่อบอกกล่าวขออนุญาตใช้สถานที่ และขอให้การดำเนินงานจัดสร้างซุ้มถวายดอกไม้จันทน์ของจังหวัดลพบุรี สำเร็จลุล่วงตามวัตถุประสงค์ ปราศจากอุปสรรคภยันตรายทั้งปวง จากนั้นประธานในพิธีพร้อมด้วยคณะผู้บริหารระดับสูงของจังหวัด ได้ร่วมกันประกอบพิธีตอกไม้มงคล 9 ชนิด ลงสู่ผืนดินบริเวณจุดสำคัญของการก่อสร้างซุ้มถวายดอกไม้จันทน์ ตามฤกษ์ยามอันเป็นมงคล ซึ่งหลังจากเสร็จสิ้นพิธีทีมช่างและหน่วยงานที่เกี่ยวข้องจะเร่งเข้าดำเนินการก่อสร้าง ประดับตกแต่งซุ้มถวายดอกไม้จันทน์ ตลอดจนปรับปรุงภูมิทัศน์โดยรอบให้มีความวิจิตรงดงาม สมพระเกียรติอย่างสูงสุด โดยจะแล้วเสร็จสิ้นภายในวันที่ 30 พฤศจิกายน 2569 
สำหรับการจัดสร้างซุ้มถวายดอกไม้จันทน์ในครั้งนี้ จังหวัดลพบุรีได้เตรียมความพร้อมอย่างเต็มที่ เพื่อเป็นสถานที่ศูนย์กลางให้พสกนิกรชาวลพบุรีทุกหมู่เหล่า ได้เดินทางมาร่วมถวายดอกไม้จันทน์ แสดงความอาลัย และน้อมรำลึกในพระมหากรุณาธิคุณอันหาที่สุดมิได้ของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่ทรงมีต่อปวงชนชาวไทยมาอย่างยาวนาน 

